I marts 2017 afviste økonomiministeren i et brev til Aarhus-borgmester Jacob Bundsgaard (S) at garantere en milliongevinst. Alligevel valgte borgmesteren syv måneder senere at regne med 600 millioner

Nye oplysninger viser nu sort på hvidt, at Aarhus Kommune ikke på nogen måde kunne være sikker på at modtage 600 millioner kroner fra staten - penge, som byrådet vedtog at bruge lige før kommunalvalget i 2017, men som aldrig kom, og som nu sender Aarhus ud i en stor sparerunde.

Borgmester Jacob Bundsgaard har tidligere understreget, at den planlagte reform af udligningssystemet 'alt andet lige ville give en gevinst for Aarhus', og at kommunen derfor regnede med de mange usikre millioner i kommunens budget.

Men i et brev fra indenrigs- og økonomiministeren, som borgmesteren modtog den 15. marts 2017 – syv måneder før budgettet blev vedtaget den 12. oktober 2017 - og som Radio24syv er i besiddelse af, afviser ministeren, at Aarhus Kommune kunne regne med, at udligningsreformen vil forgylde Aarhus.

»Det er helt ude i skoven, at Aarhus skulle have en forventning om at vinde på en forandring af udligningssystemet, da alt i virkeligheden pegede på, at Aarhus Kommune ville tabe,« fastslår økonomi- og indenrigsminister Simon Emil Ammitzbøll-Bille.

Bundsgaard har hidtil hævdet, at han regnede med pengene, fordi en særlig arbejdsgruppe ifølge borgmesteren arbejdede på at afskaffe det såkaldte beskæftigelsestilskuddet, der betyder, at Aarhus hvert år skal give 200 millioner til andre kommuner.

Men det fremgår i brevet fra ministeren allerede syv måneder før budgettet blev vedtaget, at det kunne byrådet ikke regne med. I brevet står der blandt andet, at regeringen vil 'tage stilling til et samlet oplæg til ændringer', før man kan sige noget som helst om reformens konsekvenser for kommunerne.

»Det, brevet dybest set gik ud på, er at sige, jeg har forståelse for jeres synspunkt, men det vil indgå i arbejdet med alle de andre problematikker, og vi er endnu ikke kommet med vores forslag, så derfor kan man ikke regne med det her,« siger ministeren.

Svaret fra ministeren kom som en reaktion på, at Aarhus’ borgmester, Jacob Bundsgaard (S), bad økonomi- og indenrigsminister Simon Emil Ammitzbøll-Bille om at ændre en 'systemfejl', så Aarhus ikke hvert år skulle af med flere hundrede millioner.

Alligevel indregnede borgmesteren syv måneder efter 600 millioner i Aarhus Kommunes budget, selvom ministeren altså havde gjort det klart, at usikkerheden om en eventuel gevinst til Aarhus var total.

Hverken reformen eller pengene kom, og derfor står Aarhus Kommune nu over for store besparelser.

Anders Drejer, der er professor ved Institut for Økonomi og Ledelse ved Aalborg Universitet, har læst brevet fra ministeren.

»Aarhus kommune regner med et antal millioner, som ingen steder kommer fra, og som der ikke er nogen sandsynlighed for kommer. Det laver de et budget ud fra. Det, der kunne have forklaret det, var, hvis man havde haft et brev fra ministeren, der lovede, at pengene ville komme. Så kunne de havde sagt – vi vælger at tro på vores minister – og så kunne de nu stå og give ham skylden. Men brevet her viser jo netop det modsatte. Det viser, at ministeren ikke garanterer noget som helst,« siger Anders Drejer.

Borgmester i Aarhus Kommune Jacob Bundsgaard (S) har ikke ønsket at udtale sig om sagen over for Radio24syv.